寄大願和尚
作者：貫休
朝代：唐

paragraphs: 道朗居太山，達磨住熊耳。
手擎清涼月，靈光溢天地。
盡騎金師子，去世久已矣。
吾師隱廬岳，外念全刳削。
擲孔聖之日月，相空王之橐籥。
曾升麟德殿，譚無著。
賜衣三銖讓不著，唯思紅泉白石閣。
因隨裴楷離京索，邇來便止於匡霍。
瀑布千尋噴冷煙，旃檀一枝翹瘦鶴。
峴首故人清信在，千書萬書取不諾。
微人昔爲門下人，扣玄佩惠無邊垠。
自憐亦是師子子，未逾三載能嚬呻。
一從散席歸寧後，溪寺更有誰相親。
青山古木入白浪，赤松道士爲東鄰。
焚香西望情何極，不及曇詵淚空滴。
桐江太守社中人，還送郄超米千石。
寶書遽掩修章句，萬里空函亦何益。
終須一替辟虵人，未解融神出空寂。